- Tro mig. Vi gynækologer får henvendelser fra unge kvinder, der er truede på livet, fordi de har haft sex før ægteskabet og er bange for, at de ikke bløder ved første samleje i ægteskabet.

Det fortæller Hanne Brix Westergaard, overlæge og formand for Dansk Selskab for Obstetrik og Gynækologi, om et forslag, som Folketinget behandler i dag.

- Det her er ikke en eller andet tosset idé, vi har. Vi mener, der er et reelt problem, og at vi støtter kvinder bedst på den her måde.

Regeringen anført af sundhedsminister Ellen Trane Nørby (V) vil forbyde, at læger skaber - eller genskaber - hymen i kvinders underliv. Det er det, der også er kendt som jomfruhinder eller kønskranse.

Det er ifølge ministeren nødvendigt for at aflive myten om, at kvinder skal bløde under første samleje.

Selvom der kan være gode intentioner bag indgrebet i forhold til at afhjælpe kvindernes situation her og nu, mener regeringen ikke, at det er en acceptabel og holdbar løsning Sundhedsminister Ellen Trane Nørby (V)

Læs også : Jomfruhinden: Nu skal myterne aflives

- Samfundet skal ikke legitimere, at man kan få foretaget et kirurgisk indgreb til at skabe en jomfruhinde, som aldrig har eksisteret.

- Selvom der kan være gode intentioner bag indgrebet i forhold til at afhjælpe kvindernes situation her og nu, mener regeringen ikke, at det er en acceptabel og holdbar løsning, skriver sundhedsministeren i lovforslaget.

Men det er lægerne i Dansk Selskab for Obstetrik og Gynækologi ikke meget for, selvom de er enige i, at tanken om, at man skal være urørt inden ægteskabet ikke hører hjemme i et moderne samfund.

Læs også : Overlæge: Myten om jomfruhinden er et mentalt kyskhedsbælte

- I de sjældne tilfælde, hvor kvinder kommer til os, er de truede og beder om hjælp. Vi synes selvfølgelig, at vi skal tale dem fra det i et professionelt setup med adgang til psykologer og lignende, siger Hanne Brix Vestergaard.

- Og kommer man dertil, hvor eneste udvej er at sætte en tråd i kanten af kønskransen, så synes vi, man bør gøre det.

Operationen går ud på, at man syer lidt af kønskransen sammen, så den føles forsnævret og kan komme til at bløde ved samleje.

Forslaget deler eksperter

Ifølge Dansk Selskab for Obstetrik og Gynækologi lugter forslaget lidt af at være skjult integrationspolitik.